同常和仲謁照老和仲有詩次其韻
作者：李流謙
朝代：宋

paragraphs: 杏花一株凌曉寒，刮眼創見春風還。
天涯作客歸未得，主人好事客疎頑。
鳴鳩喚雨綠野浄，遊絲掛空白日閒。
祇園有僧坐隠几，柱杖與子來扣關。
薰爐午篆轉輕縷，浄缾曉汲翻微瀾。
禪僧不摇月照水，雄辯猝起雷破山。
癡兒浪說三組貴，向我不博一笑懽。
歸來妙語出頃刻，照坐綺縠紛斕斑。
火急爲續永和帖，清景一失情易闌。